“หุ้นเอเชีย” เขียวสลับแดง! ตามดาวโจนส์ปิดพุ่ง-จับตา“เอเวอร์แกรนด์” จ่ายดบ.หุ้นกู้
“หุ้นเอเชีย” เขียวสลับแดง! ตามดาวโจนส์ปิดพุ่ง 500 จุด พร้อมจับตา“เอเวอร์แกรนด์” จ่ายดบ.หุ้นกู้ หลังวานนี้บริษัทไม่ได้จ่ายดอกเบี้ย 2 งวดตามกำหนด
“หุ้นเอเชีย” เขียวสลับแดง! ตามดาวโจนส์ปิดพุ่ง 500 จุด พร้อม จับตา“เอเวอร์แกรนด์” จ่ายดบ.หุ้นกู้ หลังวานนี้บริษัทไม่ได้จ่ายดอกเบี้ย 2 งวดตามกำหนด
24 ก.ย. 2564

ผู้สื่อข่าวรายงานว่า ตลาดหุ้นเอเชีย ปรับตัวทั้งแดนลบและแดนบวกในเช้าวันนี้(24 ก.ย.64) โดย ณ เวลา 9.22 น. ดัชนี SSE Composite ตลาดหุ้นจีนเปิดวันนี้ที่ 3,644.91 จุด บวก 2.69 จุด หรือ 0.07%, ดัชนี NIKKEI 225 ตลาดหุ้นญี่ปุ่นเปิดวันนี้ที่ 30,152.93จุด เพิ่มขึ้น 513.53 จุด หรือ +1.73% และดัชนี HSI ตลาดหุ้นฮ่องกงเปิดวันนี้ที่ 24,495.48 จุด ลดลง 15.50 จุด หรือ -0.06%,ดัชนี KOSPI ตลาดหุ้นเกาหลีเปิดวันนี้ที่ปิดที่ 3,124.41 จุด ลดลง 3.17จุด, -0.10%,ดัชนี TAIEX ตลาดหุ้นไต้หวันเปิดวันนี้ที่ 17,234..89 จุด เพิ่มขึ้น 156.67 จุด, +0.92%
โดยทิศทางตลาดหุ้นเอเชียปรับตัวทั้งแดนบวกและลบตามทิศทางดัชนีดาวโจนส์ตลาดหุ้นนิวยอร์กปิดพุ่งขึ้นกว่า 500 จุด เมื่อคืนนี้ (23 ก.ย.) โดยดาวโจนส์ดีดตัวขึ้นอย่างแข็งแกร่งติดต่อกันเป็นวันที่ 2 ขานรับผลการประชุมของธนาคารกลางสหรัฐ (เฟด)
โดยดัชนีเฉลี่ยอุตสาหกรรมดาวโจนส์ปิดที่ 34,764.82 จุด เพิ่มขึ้น 506.50 จุด หรือ +1.48% ดัชนี S&amp;P 500 ปิดที่ 4,448.98 จุด เพิ่มขึ้น 53.34 จุด หรือ +1.21% ดัชนี Nasdaq ปิดที่ 15,052.24 จุด เพิ่มขึ้น 155.40 จุด หรือ +1.04%
ขณะเดียวกันคาดนักลงทุนจับตาการชำระดอกเบี้ยหุ้นกู้ของบริษัท เอเวอร์แกรนด์ เนื่องจากทางบริษัทยังไม่ได้จ่ายดอกเบี้ยหุ้นกู้ 2 งวดตามกำหนดเมื่อวานนี้  (23 ก.ย.) 
โดยเช้านี้(24 ก.ย.64) ราคาหุ้นไชน่า เอเวอร์แกรนด์ กรุ๊ป ซึ่งเป็นบริษัทอสังหาริมทรัพย์รายใหญ่อันดับ 2 ของจีน ร่วงลงกว่า 6% ในการซื้อขายที่ตลาดหุ้นฮ่องกงช่วงเช้านี้ ขณะที่บรรดาผู้ถือหุ้นกู้ของเอเวอร์แกรนด์กำลังรอคำชี้แจงจากบริษัท เนื่องจากทางบริษัทยังไม่ได้จ่ายดอกเบี้ยหุ้นกู้ 2 งวดตามกำหนดเมื่อวานนี้
ทั้งนี้ เอเวอร์แกรนด์มีกำหนดจ่ายดอกเบี้ยวงเงิน 232 ล้านหยวน หรือราว 35.88 ล้านดอลลาร์ สำหรับหุ้นกู้สกุลเงินหยวนที่จะครบกำหนดไถ่ถอนในเดือนก.ย.2568 รวมทั้งจ่ายดอกเบี้ยอีกก้อนหนึ่งวงเงิน 83.5 ล้านดอลลาร์สำหรับหุ้นกู้สกุลดอลลาร์ที่จะครบกำหนดไถ่ถอนในเดือนมี.ค.2565
หากเอเวอร์แกรนด์ไม่สามารถชำระดอกเบี้ยหุ้นกู้ได้ตามกำหนด ทางบริษัทก็จะมีเวลาอีก 30 วันหลังวันครบกำหนดชำระเพื่อหาทางจ่ายหนี้ที่เกิดขึ้น ก่อนที่จะถูกประกาศว่าบริษัทผิดนัดชำระหนี้
โดยนับจนถึงขณะนี้ ผู้บริหารของเอเวอร์แกรนด์ยังไม่ได้ออกมาสร้างความชัดเจน หรือชี้แจงต่อบรรดาผู้ถือหุ้นกู้ ขณะที่ทางการจีนได้แจ้งให้เจ้าหน้าที่ท้องถิ่นของจีนเตรียมรับมือการล้มละลายของเอเวอร์แกรนด์ที่อาจเกิดขึ้น
คำเตือนดังกล่าวเป็นการส่งสัญญาณว่ารัฐบาลจีนไม่มีความประสงค์ที่จะเข้ากอบกู้กิจการของเอเวอร์แกรนด์ แต่จะเตรียมพร้อมรับมือผลกระทบที่จะเกิดขึ้นต่อภาคเศรษฐกิจและสังคมของจีน หากเอเวอร์แกรนด์ต้องประสบกับภาวะล้มละลายในที่สุด
เจ้าหน้าที่ระบุว่า คำเตือนของทางการจีนเปรียบเสมือนคำสั่งให้”เตรียมพร้อมรับมือพายุที่จะเกิดขึ้น” ขณะที่เจ้าหน้าที่ของหน่วยงานรัฐบาลท้องถิ่นและรัฐวิสาหกิจต่างๆได้รับการกำชับจากทางการจีนว่าให้มีการดำเนินการในนาทีสุดท้ายก่อนที่เอเวอร์แกรนด์จะล้มละลาย เพื่อบริหารจัดการสถานการณ์ที่เกิดขึ้นอย่างเป็นระบบ